**Lienchiangin piirikunta** (kiin.: 連江縣; pinyin: *Liánjiāng Xiàn*; Pe̍h-ōe-jī: *Liân-kang-koān*) on Kiinan tasavaltaan, eli Taiwaniin, kuuluva piirikunta. Sen hallinnollinen keskus on Nangan. Piirikunta sijaitsee Taiwaninsalmessa noin 200 kilometriä Taiwanin pääsaaresta luoteeseen.

Maantiede
---------

Saariston kartta
Vaikka piirikunnan virallinen nimi onkin Lienchiang, siitä voidaan käyttää myös nimeä **Matsu** (kiin.: 馬祖列島; pinyin: *Mǎzǔ Lièdǎo*; Pe̍h-ōe-jī: *Má-chó͘ Lia̍t-tó*), koska piirikunta koostuu yksinomaan Matsun saaristosta. Nimi Matsu tulee kiinalaisesta merenjumalattaren Mazun nimestä. Vuonna 2003 piirikunnan valtuusto harkitsi piirikunnan nimen vaihtamista Matsun piirikunnaksi, koska myös Kiinassa on samanniminen piirikunta. Osa asukkaista kuitenkin vastusti muutosta.

Piirikunnan maapinta-ala on 29,9 km2. Matsun saaristoon kuuluu 19 saarta, ja niistä suurimmat ovat Nangan, Dongju, Xiju, Beigan ja Dongyin. Saaret ovat suurimmalta osin vuoristoisia, ja niiden maaperä on magmakiveä. Saariston korkein kohta on Beiganin saarella sijaitseva vuori, joka on 294 metriä korkea. Ilmasto on subtrooppinen. Helmikuussa keskimääräinen lämpötila on noin 10 °C ja elokuussa noin 29 °C. Vuosittainen sadanta on noin 1 100 millimetriä. Merkittävin elinkeino on kalastus, mutta saarilla kasvatetaan jonkin verran vihanneksia ja karjaa. Juomavettä saadaan kaivoista ja reservaateista.

Historia
--------

Ensimmäiset kirjalliset merkinnät pysyvästä asustuksesta ovat peräisin hieman ennen Yuan-dynastian (1271–1368) alkua. Saaret olivat monesti välietappi Fujianin alueelta muuttavilla han-kiinalaisille, joiden lopullinen määränpää on Taiwanin pääsaari. Väkiluku oli korkeimmillaan vuonna 1971, kun saavutettiin 17 000 raja.

Kiinan tasavallan hallituksen vetäydyttyä Taiwaniin sisällissodan päätteeksi, Matsun saaret toimivat ensimmäisenä puolustuslinjana, joten sinne rakennettiin bunkkereita ja juoksuhautoja. Myöhemmin armeijan läsnäoloa saarilla vähennettiin, mikä vaikutti negatiivisesti alueen talouteen. Tähän saatiin helpotusta, kun Manner-Kiinan ja Taiwanin välit alkoivat pikkuhiljaa normalisoitua ja saarelle saapui turisteja Manner-Kiinasta.

Väestö ja kulttuuri
-------------------

Piirikunnan perinteiseen keittiöön kuuluu paljon kalaa ja mereneläviä. Joitain perinteisiä ruokalajeja ovat ankeriaat, kalapyörykät, kalanuudelit. Lisäksi saarilla tuotetaan kaolaing-likööriä ja ns. Matsun vanhaa viiniä, jota juomisen lisäksi käytetään myös ruuanlaitossa.

Piirikunnan ylivoimaisesti suurin kaupunki on Nangan, jonka asukasluku oli vuonna 2020 arviolta 7 600, mikä oli yli puolet kaikista Lienchiangin asukkaista (13 279 asukasta). Paikallinen murre eroaa melko paljon muista taiwanin kielen murteista.

Elokuvapalkinto, joka toisinaan tunnetaan ns. Aasian Oscarina, Kultainen hevonen (kiin.: 金馬; pinyin: *Jīnmǎ*) on nimetty Matsun mukaan: palkinnon nimen jälkimmäinen merkki viittaa Matsuhun ja ensimmäinen Kinmeniin. Palkinnon nimeämisen taustalla oli nationalistinen halu inspiroida elokuva-alaa työskentelemään kansakunnan puolesta, niin kuin nämä kaksi eturintamalla sijaitsevaa saariryhmää.

Hallinto
--------

Piirikunnan tason valtuusto koostuu yhdeksästä valtuutetusta, jotka valitaan vaaleilla neljäksi vuodeksi. Oma valtuusto Lienchiangin piirikunnalle perustettiin vuonna 1994, ja siellä on kiintiöityjä paikkoja naisille.

Toimeenpanevaa valtaa piirikunnassa käyttää piirikunnanjohtaja. Nykyisenä piirikunnanjohtajana toimii Kuomintangia edustava Wang Chung-ming, joka valittiin tehtävään vuonna 2022. Vuosina 2014–2022 piirikunnanjohtajana toimi Liu Cheng-ying.

Lähteet
-------

1. ↑  「馬祖」地名由來（連江縣志續修-地理志初稿）  7.1.2014. matsu.idv.tw. Viitattu 27.11.2021. (kiinaksi)
2. ↑  Sandy Huang: Cases of mistaken identity perplexing Lienchiang County *Taipei Times*.  6.4.2003. Viitattu 23.1.2024. (englanniksi)
3. ↑  生態環境  2021. 連江縣. Viitattu 26.11.2021. (kiinaksi)
4. ↑  Matzu Islands *northwest-travel.com*. Viitattu 22.1.2024. (englanniksi)
5. ↑  Introduction to Matsu Lienchiang County Council. Viitattu 6.4.2024. (englanniksi)
6. ↑  Matsu Island | island, East China Sea | Britannica  2021. Encyclopædia Britannica. Viitattu 22.1.2024. (englanniksi)
7. ↑  A Glimpse of Matsu  2021. Lienchiang County Government. Viitattu 26.11.2021. (englanniksi)
8. ↑  Lienchiang County  30.4.2008. Tourism Bureau, Republic of China (Taiwan). Viitattu 27.11.2021. (englanniksi)
9. 1 2  Kinmen and Matsu Islands | Life of Taiwan Tours  2021. Life of Taiwan. Viitattu 27.11.2021. (englanniksi)
10. ↑  Delicious Food  2021. Lienchiang County. Viitattu 26.11.2021. (englanniksi)
11. ↑  Lianjiang [Lienchiang; Matsu Islands]  2021. citypopulation.de. Viitattu 26.11.2021. (englanniksi)
12. ↑  Taiwan+ Original｜10 Fun Facts about Golden Horse Awards, the Chinese-language Oscar  24.11.2021. TaiwanPlus. Viitattu 26.11.2021. (englanniksi)
13. ↑  Brief of Lienchiang County Council  2021. Lien-Chiang County Council. Viitattu 27.11.2021. (englanniksi)
14. ↑  Sophia Yang: KMT's Wang Chung-ming declares victory in Taiwan's Lienchiang County *Taiwan News*.  26.11.2022. Viitattu 23.1.2024. (englanniksi)
15. ↑  Liu proclaims victory in Matsu magistrate election *Want China Times*.  29.11.2014.  Arkistoitu 2014. Viitattu 26.11.2021. (englanniksi)

Aiheesta muualla
----------------

* Kuvia tai muita tiedostoja aiheesta **Lienchiangin piirikunta** Wikimedia Commonsissa

* Piirikunnan verkkosivut (englanniksi)